## Rješenje kojim se Marku Wolflu, oduzima dozvola za obavljanje poslova investicijskog savjetnika

### NN 102/2008 (8.9.2008.), Rješenje kojim se Marku Wolflu, oduzima dozvola za obavljanje poslova investicijskog savjetnika

# HRVATSKA AGENCIJA ZA NADZOR FINANCIJSKIH USLUGA

**3098**

Na temelju odredbi članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« br. 140/05),
te članka 58. stavak 1. točka 7. Zakona o tržištu vrijednosnih papira (»Narodne
novine« br. 84/02 i 138/06), Uprava Hrvatske agencije za nadzor financijskih
usluga, po službenoj dužnosti u predmetu oduzimanja dozvole Marku Wolflu iz
Zagreba, V. Varičaka 11, za obavljanje poslova investicijskog savjetnika, na
sjednici održanoj 28. kolovoza 2008. godine donijela je

## RJEŠENJE

1. Marku Wolflu iz Zagreba, V. Varičaka 11, oduzima se dozvola za obavljanje
poslova investicijskog savjetnika.
2. Ovo rješenje upisuje se u Registar ovlaštenih investicijskih savjetnika, koji
vodi Hrvatska agencija za nadzor financijskih usluga, pod rednim brojem 53.
3. Ovo rješenje objavit će se u »Narodnim novinama«.

```
Obrazloženje
```

Rješenjem Komisije za vrijednosne papire Republike Hrvatske, klasa: UP/I-450-08/06-02/60
od 19. travnja 2005. godine, Marku Wolflu iz Zagreba, V. Varičaka 11,
zaposleniku ovlaštenog društva Ilirika vrijednosni papiri d.o.o., Zagreb,
Radnička cesta 39, (kasnije zaposlenik Hrvatske poštanske banke d.d., Zagreb,
Jurišićeva 4; dalje: Društvo), bila je na neodređeno vrijeme izdana dozvola za
obavljanje poslova investicijskog savjetnika.
Odredbom članka 58. stavak 1. točka 7. Zakona o tržištu vrijednosnih papira
(»Narodne novine« br. 84/02 i 138/06) propisano je da će Hrvatska agencija za
nadzor financijskih usluga (dalje: Agencija) rješenjem oduzeti dozvolu
investicijskom savjetniku koji prestane ispunjavati uvjete na temelju kojih mu
je dozvola izdana ako, u roku koji Agencija odredi, te uvjete ne ispuni.
Budući da je, prema očitovanju Društva od 4. travnja 2008. godine, Marko Wolfl
prestao biti zaposlenik Društva, to je imenovanom bio zaključkom Agencije,
klasa: UP/I-451-04/08-08/35 od 24. travnja 2008. godine, određen rok od 3
mjeseca za dostavu dokaza da je zaposlen u ovlaštenom društvu na poslovima
savjetovanja prilikom investiranja u vrijednosne papire. Iz dostavnice je
razvidno da mu je predmetni zaključak uručen 29. travnja 2008. godine.
Kako Marko Wolfl nije u roku od 3 mjeseca (do 29. srpnja 2008. godine), a niti
naknadno, Agenciji dostavio dokaz o zaposlenju, valjalo je riješiti kao u
izrjeci ovog rješenja, dakle oduzeti mu dozvolu za obavljanje poslova
investicijskog savjetnika i provesti upis oduzimanja dozvole u Registru
ovlaštenih investicijskih savjetnika koji vodi Agencija, s danom upisa 28.
kolovoza 2008. godine, pod rednim brojem 53.
Sukladno odredbi članka 8. stavak 3. Zakona o Hrvatskoj agenciji za nadzor
financijskih usluga (»Narodne novine« br. 140/05), ovo rješenje objavit će se u
»Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti
upravni spor podnošenjem tužbe Upravnom sudu Republike Hrvatske u roku od 30
dana od dana primitka ovog rješenja.

Klasa: UP/I-451-04/08-08/35
Urbroj: 326-111/08-2
Zagreb, 28. kolovoza 2008.

Član Uprave
**Ivica Letinić**, v. r.

Rješenje, NN 102/2008-3098
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)